**PREDSEDNIŠKO POROČILO SKD HRAST ZA LETO 2018**

*REDNI OBČNI ZBOR 2019*

Za nami je zelo naporno leto, polno novih izzivov, kulturnih dogodkov, zborovskih koncertov in rekreacijskih dejavnosti, saj smo se zavzeli, da društveno 50. obletnico obeležimo z ojačenim delovanjem na vseh področjih, v katerih je društvo delovalo skozi pet desetletij, to se pravi v prvi vrsti na zborovskem področju, ki je osrčje in eden izmed temeljev društvenega življenja. Ob številnih nastopih, na primer petje ob Dnevu osvoboditve pri spomeniku padlim v NOB v Jamljah, koncert *In coro per la pace 1918/2018*, pobuda *La lunga notte delle pievi in Carnia*, sodelovanje na Primorski poje in Cecilijanki itd., je bilo še posebej pomenljivo sodelovanje pri projektu Kulturnega Centra Lojze Bratuž z naslovom Spomini – Memorie 1918-2018, na podlagi katerega je MePZ Hrast izoblikoval večer glasbe in poezije, ki smo ga po krstni izvedbi v Doberdobu ponovili tudi v Gorici, Tomaju in Naborjetu, slavnostni koncert ob 50. obletnici društva in nepozabni koncert Spomini – Memorie skupaj z moškim pevskim zborom Penne Nere iz Aoste, ki je sklenil dvodnevo gostovanje slednjega. Na likovnem področju smo imeli v načrtih dogodek z odmevno razstavo in likovnim ex tempore, a je zaradi preobremenjenosti odpadel. Po vsej verjetnosti bi ga nameravali izpeljati v naslednjem letu. Na gledališkem področju, ki je zapisano v društvenih genih še pred ustanovitvijo društva, smo priredili dva gledališka večera, to se pravi gostovali smo Beneško gledališče in dramsko družino iz Števerjana ter priredili otroško gledališko igro ob Miklavževanju. Na rekrecijskem področju smo pripravili novo izvedbo tradicionalnih Iger brez meja in Hrast Kampa v Žabnicah ter se podali na nočni pohod po doberdobskem Krasu. Zraven omenjenih dejavnosti smo z velikim trudom osnovali in začeli s projektom »Stolpersteine«, gre se za postavitev medeninastih tlakovcev pred zadnjim svobodnim bivališčem vseh žrtev koncentracijskih taborišč doberdobske občine, obenem smo skupaj z ostalimi vaškimi društvi organizirali pustovanje za otroke in druge kulturne dogodke, kot na primer predstavitev dokumentarca Alejandra. Vsaka pobuda je zahtevala veliko sestankov, vaj, načrtovanja in organizacijske spretnosti, zato bi v kronološkem zaporedju nekaj povedal o dejavnostih na zborovskem, kulturnem, rekreativnem, gledališkem in domoznanstvenem področju, ki smo jih skupaj načrtovali in udejanili v letu 2018.

**23. januarja** je SKD Hrast v sklopu 50. obletnice društva ob dnevu spomina v sodelovanju s sekcijama VZPI »J. Srebrnič« Doberdob in Dol-Jamlje in z društvom ANED ter pod pokroviteljstvom občine Doberdob, slovesno vgradil prvi tlakovec spomina (Stolpersteine) v doberdobski občini v spomin na domačina Andreja Frandoliča.

**12. februarja** je SKD Hrast skupaj s SKRD Jezero, SKRD Dob, pihalnim orkestrom Kras, AŠZ Mladost in Mažoretke Doberdob organizirali skupno pustovanje za otroke.

**16. februarja** je MePZ Hrast sodeloval pri izvajanju slovenske himne na osrednji Prešernovi proslavi Slovencev v Italiji, ki je bila v Kulturnem domu v Trstu.

**3. marca** je MePZ Hrast sodeloval na tradicionalni pevski reviji Primorska poje v Bazovici.

**16. marca** je SKD Hrast skupaj s SKRD Jezero, pihalnim orkestrom Kras in župnijo Doberdob priredil gledališki poklon vasi. V gosteh je bilo Beneško gledališče s komedijo Trije na pingulavki v režiji Gregorja Geča, slavnostni govornik je bil odbornik društva Dario Bertinazzi.

**8. aprila** je SKD Hrast priredil 7. nočni pohod po doberdobskem Krasu s sledečo potjo: Jamlje – Medjavas – Flondar – Jamlje.

**12. aprila** je SKD Hrast sklical redni občni zbor.

**25. aprila** je MePZ Hrast ob dnevu osvoboditve izpod nacifašizma pel pri spomeniku padlim v NOB v Jamljah.

**26. maja** je SKD Hrast ob 50. obletnici ustanovitve društva na travniku pri župnijski dvorani v Doberdobu priredili tradicionalne Igre brez meja za otroke od 6. do 13. leta starosti.

**7. junija** je MePZ Hrast sodeloval na reviji Zveze Cerkvenih Pevskih Zborov v Štandrežu.

**14. junija** je SKD Hrast gostil dramsko družino SKPD F. B. Sedej iz Števerjana, ki se je predstavila z gledališko igro Leto Šlagerja v režiji Tomaža Krajnca.

**27. junija** smo na dvorišču domačije »pr' Jelj'nevih« v Doberdobu priredili celovečerni zborovski koncert z naslovom Ne jokej ljubica. Večer poezije in glasbe je bil poklon 100. obletnici zaključka 1. svetovne vojne. Z MePZ Hrast so sodelovali tudi OPZ Veseljaki, kvartet čelov in recitatorja v režiji Franka Žerjala. Večer sta si zamislila Franko Žerjal in Hilarij Lavrenčič.

**18. in 19. julija** je SKD Hrast priredil KinoHrast 2018 s filmskima večeroma pod zvezdami, namenjena članom in simpatizerjem. Izbrana sta bila mladinska komedija »Košarkar naj bo« v režiji Borisa Petkoviča in igrani dokumentarec »Houston, imamo problem« v režiji Žige Virca.

**Od 13. do 19. avgusta** je SKD Hrast v koči sv. Jožefa v Žabnicah izpeljal Hrast Kamp za starejše in predvsem mlajše člane društva.

**2. septembra** je MePZ Hrast pod vodstvom Hilarija Lavrenčiča sodeloval na pobudi *La lunga notte delle pievi in Carnia* s koncertom v cerkvi Sv. Florijana v kraju Illegio.

**8. septembra** je SKD Hrast v sodelovanju s Kinoateljejem, SKRD Jezero iz Doberdoba, Narodno in študijsko knjižnico ter pod pokroviteljstvom Občine Doberdob pomagal pri organizaciji predstavitve in projekcije dokumentarca Alejandra, dokumentarnega portreta argentinske pisateljice Alejandre Laurencich po rodu iz Doberdoba. Pisateljica je bila prisotna na projekciji dokumentarca.

**9. septembra** je MePZ Hrast ponovil večer poezije in glasbe »Ne jokej ljubica« ob 100. obletnici zaključka 1. sv. vojne. Večer smo priredili pred župniščem v Tomaju. Soorganizatorja večera sta bila KD Tomaj in župnija Tomaj.

**16. septembra** je MePZ Hrast sodeloval na skupnem zborovskem koncertu *In coro per la pace 1918/2018. I cori del Friuli Venezia Giulia nel centenario della conclusione della I guerra mondiale* v Redipuliji.

**22. septembra** je MePZ Hrast v sklopu projekta Spomini – Memorie 1918-2018 ponovil večer poezije in glasbe »Ne jokej ljubica« v Kulturnem centru Lojze Bratuž.

**23. septembra** je MePZ Hrast v sklopu projekta Spomini – Memorie 1918-2018 ponovil večer poezije in glasbe »Ne jokej ljubica« v Naborjetu.

**Od 27. do 30. septembra** je SKD Hrast skupaj z drugimi društvi Zveze Slovenske Katoliške Prosvete sodelovali na Okusih ob meji, največji enogastronomski pobudi v Gorici. Člani društva so v svojem kiosku postregli z različnimi dobrotami približno 2 tisoč ljudi.

**28. oktobra** je SKD Hrast organiziral osrednji dogodek ob 50. obletnici ustanovitve društva. V doberdobski cerkvi svetega Martina je zazvenel slavnostni zborovski koncert, ki ga je oblikoval MePZ Hrast pod vodstvom Hilarija Lavrenčiča. Na programu so bile skladbe, ki so posebej pomenljive za razvoj doberdobskega zbora v zadnjih desetletjih. Pevke in pevci so se spomnili tudi 100. obletnice smrti Ivana Cankarja z izvedbo skladbe »Očenaš hlapca Jerneja« Karola Pahorja.

**29. oktobra** je MePZ Hrast pel v Ronkah na predstavitvi zbirke zborovskih priredb vojaških in ljubezenskih pesmi Hilarija Lavrenčiča z naslovom »Ne jokaj ljubica«.

**6. novembra** je SKD Hrast kupaj s Kulturnim Centrom Lojze Bratuž priredil v turistični kmetiji »Pri Cirili« v Doberdobu srečanje z raziskovalci in zbiratelji pričevanj o 1. svetovni vojni, ki sodi v projekt Spomini – Memorie 1918-2018. Predavanje je pripravil profesor Dario Frandolič, sodelovala sta tudi zbiratelja Karlo Ferletič in Stanko Kosič.

**18. novembra** je MePZ Hrast sodeloval na 60. Cecilijanki.

**24. do 25. novembra** je SKD Hrast gostil MoPZ Penne Nere iz Aoste. Gostujoči pevci so spoznavali Gorico skozi njeno zgodovinsko sliko ter Kras, predvsem v okviru dogajanj med 1. svetovno vojno. V okviru gostovanja smo priredili koncert Spomini v cerkvi Sv. Silvestra v Pevmi, ki sta ga uvedla MePZ Hrast in MoPZ iz Štmavra.

**5. decembra** je SKD Hrast priredil tradicionalno Miklavževanje z igrico Rdeča kapica v Deželi branja na besedilo Lučke Susič in v režiji Chiare Bruzzechesse.

Če zazrem v minulo triletje svojega predsednikovanja, vidim delavno skupino odbornikov, predvsem v časovni stiski, ki je dosegla skoraj vse zastavljene cilje. Vsak je vztrajno in hvalevredno opravljal svoje pristojnosti in naloge ter se udeleževal mesečnih sestankov upravnega odbora. Včasih smo pogrešali le pomoč ostalih članov društva. Posebno sem zadovoljen, da smo v sodelovanju s sekcijama VZPI »Jože Srebrnič« iz Doberdoba in Dol-Jamlje začeli s projektom Stolpersteine, za katerega upam in se priporočam, da ga bo društvo izpeljalo do konca in bo tako vsaka žrtev koncentracijskih taborišč iz Doberdoba dobila svojo obeležbo, da smo na originalen način obeležili 50. obletnico društva s številnimi koncerti, kulturnimi večeri in drugimi pobudami, da smo pričeli s sodelovanjem na Okusih ob meji, ki vsako leto ustvari lepo skupnost in utrdi društvene vezi, da smo vsa tri leta zaporedoma imeli skupne Prešernove proslave, pustovanja in druge pobude z drugimi doberdobskimi društvi, saj sta dandanes sodelovanje in medsebojno spoštovanje ključnega pomena. Veliko pobud pa bo treba nadaljevati in naprej razvijati, kajti so še v zametku, kot KinoHRAST – Filmski večeri pod zvezdami in društveni izlet, ki bi ga radi letos prvič organizirali za vse člane. Eden izmed najpomembnejših dosežkov društvenega delovanja je tudi spletna stran [www.skdhrast.eu](http://www.skdhrast.eu), ki bo odslej naprej okno v svet, arhiv in galerija društvenega delovanja.

Naj zaključim še z željo, da bi se MePZ Hrast okrepil z novimi vokalnimi elementi in izzivi, kajti v zadnjih časih, kljub prizadevanju dirigenta in vztrajnemu delovanju na podlagi projektov in posameznih ter skupnih koncertov, precej trpi zaradi kroničnega pomanjkanja novih pevcev, pa tudi zaradi velikega števila odhajajočih in nerednih članov. Potemtakem zares upam, da bi se preko primernega oglaševanja in določenih sprememb zanimanje čim prej ponovno povečalo in da bi mešani pevski zbor postal spet privlačna ter odgovorna skupnost ljubiteljev pete besede.

Predsednik SKD Hrast

Cristian Lavrencic